b'\n_START_ARTICLE_\nNacionalin\xc4\x97 Slovakijos Respublikos Taryba\n_START_PARAGRAPH_\nNacionalin\xc4\x97 Slovakijos Respublikos Taryba (slov. N\xc3\xa1rodn\xc3\xa1 rada Slovenskej republiky) yra Slovakijos vien\xc5\xb3 r\xc5\xabm\xc5\xb3, 150 viet\xc5\xb3 parlamentas, nacionalin\xc4\x97 \xc4\xafstatym\xc5\xb3 leid\xc5\xbeiamosios vald\xc5\xbeios institucija. Parlamento nariai renkami ketveri\xc5\xb3 met\xc5\xb3 kadencijai pagal proporcin\xc4\x99 rinkim\xc5\xb3 sistem\xc4\x85. Jais gali tapti visi 21 met\xc5\xb3 sulauk\xc4\x99 Slovakijos pilie\xc4\x8diai, kurie nuolat gyvena \xc5\xa1alyje._NEWLINE_Nacionalin\xc4\x97s Tarybos pastatas yra Bratislavoje, netoli Bratislavos pilies.\n_START_SECTION_\nRinkimai\n_START_PARAGRAPH_\nParlamento nariai renkami ketveri\xc5\xb3 met\xc5\xb3 kadencijai visuotiniuose tiesioginiuose rinkimuose pagal proporcin\xc4\x99 rinkim\xc5\xb3 sistem\xc4\x85. Kandidatuoti gali visi 21 met\xc5\xb3 sulauk\xc4\x99 Slovakijos pilie\xc4\x8diai, kurie nuolat gyvena \xc5\xa1alyje. Rinkim\xc5\xb3 metu visa \xc5\xa1alis traktuojama kaip viena daugiamandat\xc4\x97 apygarda. Kiekvienas rink\xc4\x97jas turi vien\xc4\x85 bals\xc4\x85, kur\xc4\xaf gali atiduoti u\xc5\xbe partijos s\xc4\x85ra\xc5\xa1\xc4\x85. S\xc4\x85ra\xc5\xa1e esantys kandidatai gali b\xc5\xabti reitinguojami. Vietas gauna tos partijos, kuri\xc5\xb3 s\xc4\x85ra\xc5\xa1ai perkopia 5\xc2\xa0% barjer\xc4\x85. Koalicijoms, priklausomai nuo jas sudaran\xc4\x8di\xc5\xb3 partij\xc5\xb3 skai\xc4\x8diaus, taikomas iki 10\xc2\xa0% barjeras._NEWLINE_Rink\xc4\x97j\xc5\xb3 aktyvumas iki 2006 met\xc5\xb3 buvo gana auk\xc5\xa1tas ir vir\xc5\xa1ijo 70\xc2\xa0%. 1998 met\xc5\xb3 rinkimai susilauk\xc4\x97 itin didelio visuomen\xc4\x97s d\xc4\x97mesio ir juos dalyvavo net 84\xc2\xa0% rink\xc4\x97j\xc5\xb3. V\xc4\x97liau aktyvumas krito ir per paskutiniuosius rinkimus tesiek\xc4\x97 55\xc2\xa0%.\n_START_SECTION_\nFunkcijos\n_START_PARAGRAPH_\nPagal Slovakijos konstitucij\xc4\x85, parlamentas atsakingas u\xc5\xbe \xc4\xafstatym\xc5\xb3 leidyb\xc4\x85; konstitucijos patais\xc5\xb3 pri\xc4\x97mim\xc4\x85; referendum\xc5\xb3 skelbim\xc4\x85; vykdomosios vald\xc5\xbeios institucij\xc5\xb3 (ministerij\xc5\xb3, administravimo vienet\xc5\xb3) k\xc5\xabrim\xc4\x85; auk\xc5\xa1\xc4\x8diausiojo teismo teis\xc4\x97j\xc5\xb3 skyrim\xc4\x85 bei konstitucinio teismo teis\xc4\x97j\xc5\xb3 kandidat\xc5\xabr\xc5\xb3 si\xc5\xablym\xc4\x85; karo skelbim\xc4\x85 u\xc5\xbepuolimo atveju; karini\xc5\xb3 paj\xc4\x97g\xc5\xb3 siuntim\xc4\x85 \xc4\xaf u\xc5\xbesien\xc4\xaf, bei kt._NEWLINE_Iki 1999 metais priimto konstitucinio pakeitimo, Nacionalin\xc4\x97 Taryba rinkdavo prezident\xc4\x85. \xc5\xa0iuo metu jis renkamas tiesiogiai.'